Klouschtergaart (Stadgronn)
De Klouschtergaart ass ee Gaart um Fouss vum Bockfiels am Stater Quartier Stadgronn, nieft der Bréck um Stierchen a vis-à-vis vun Neimënster.

D'Plaz déi an engem Südhank läit, zeechent sech duerch e spezielle Mikroklima aus, deen et erlaabt, am Klouschtergaart rar an ausgefale Kulturplanzen ze zillen. Am Kader vun der Landesgartenschau zu Tréier gouf 2004 de Klouschtergaart erëm an d'Rei gesat an och e Wéngert ugeluecht. De Service des parcs vun der Stad Lëtzebuerg bekëmmert sech ëm de Klouschtergaart an organiséiert an de Summerméint reegelméisseg geféiert Visitten.

2018 konnte ronn 260 kg Drauwe gelies ginn, wat eng Produktioun vu ronn 200 Liter Wäin ausmécht. De Wäin, dee vun engem Wënzer vun Nidderdonven gemaach gëtt, gëtt bei Empfäng vun der Stad Lëtzebuerg zerwéiert oder bei offizielle Visitten als Kaddo verschenkt.

Biller

Um Spaweck
De Klouschtergaart um Internetsite vun der Stad Lëtzebuerg

Gronn (Stad Lëtzebuerg)
Parken a Gäert zu Lëtzebuerg